钦定古今图书集成/明伦汇编/氏族典/第344卷 > 《郑樵通志》 > 以国为氏〈古帝王氏〉
## 钦定古今图书集成/明伦汇编/氏族典/第344卷 > 《郑樵通志》 > 以国为氏〈古帝王氏〉

周氏，姬姓，黄帝之苗裔。后稷弃之后。有邰氏，曰姜原，
为帝喾元妃，出见巨人，迹践之而孕，期月生稷。初以
为不祥，而弃之坎，名曰弃。好种艺，尧闻之，举为农师。
舜封于邰，号曰后稷。邰，今武功县斄城是也。邰之总
名曰“周”，故国号周。后稷卒，子不窋立。不窋末年，夏太
康失国，稷官遂废。不窋生职，乃奔戎狄之间。孙公刘
“复修后稷之业，诗人歌之，迁于豳”，今邠州三水有古
豳城是也。至古公亶父有薰鬻之难，去豳居岐。豳人
扶老携幼尽归之，邻国亦归，今凤翔岐山是也。至文
王始伯诸侯。武王光有天下，追封古公季历文王为
王。文王都丰，武王都镐。丰在永兴鄠县东南，镐在丰
之东二十里。昭王之时，王纲不振，乃南巡狩，卒于江
上。穆王得八骏，西巡于昆仑之丘，以见西王母，乐而
忘归。徐偃王作乱，厉王无道，国人畔之，出奔于彘。召
公、周公二相行政，号曰“共和。”共和十四年，立厉王之
太子靖，是为宣王。周室中兴。其子幽王为褒姒，蛊惑，
欲立其子伯服，而废申后太子宜咎，宜咎奔申。申侯
与犬戎攻周，杀幽王。於戏。晋文侯与郑武公迎宜咎
于申而立之，是为平王，徙居东都王城，今西京河南
县是也。平王四十九年，鲁隐公之元年也。敬王又迁
成周，今洛阳县是也。敬王三十九年，获麟之岁也。敬
王四十一年，《春秋》终元王以下十有二世。二百二十
一年，赧王为秦所灭，黜为庶人，百姓号曰“周家”，因为
氏焉。又平王之子别封汝南者，亦为周氏，见《志》犹详。
又有周公黑肩之后世为周卿士。又商有太史周任，
岂其食采于周与？又秦相有周恢，又有姬氏。唐先天
中，避明皇嫌名，改为周氏。又上元中，暨佐时，准制改
为周氏。又代北复姓有贺鲁氏，改为周氏。又后魏献
帝次兄《普乃氏》，改为周氏，后周改周氏为“车非氏。”